ปทส. ล่อซื้อจับผู้ต้องหาค้าลิงกัง สัตว์ป่าคุ้มครอง ผ่านสื่อสังคมออนไลน์
ตำรวจปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม หรือ ปทส. จับกุมนางสาวณัฐณิชา (สงวนนามสกุล) พร้อมของกลาง ลิงกัง  1 ตัว ซึ่งจับกุมได้ที่ริมถนนแห่งหนึ่ง ตำบลคอหงส์ อำเภอหาดใหญ่ จังหวัดสงขลา หลังกระทำความผิดฐาน มีสัตว์ป่าคุ้มครองไว้ในครอบครองโดยไม่ได้รับอนุญาต และฐานค้าสัตว์ป่าคุ้มครองโดยไม่ได้รับอนุญาต ตาม พ.ร.บ.สงวนและคุ้มครองสัตว์ป่า พ.ศ.2562  โดยพฤติการณ์ของผู้ต้องหารายนี้ ตำรวจได้รับการร้องเรียนว่า มีบุคคลประกาศขายสัตว์ป่าคุ้มครอง เป็นลูกลิงกัง ทางสื่อออนไลน์ โดยขายในราคา 4,000 บาท เจ้าหน้าที่ จึงทำการล่อซื้อและจับกุมได้ ผู้ต้องหาให้การว่า ลิงดังกล่าว ซื้อมาจากกลุ่มในเฟซบุ๊ก และนำมาขาย เจ้าหน้าที่ชุดจับกุมได้ควบคุมตัว พร้อมด้วยของกลาง นำส่งพนักงานสอบสวน สถานีตำรวจภูธรคอหงส์ จังหวัดสงขลา ดำเนินคดีตามกฎหมาย